CELEX: 32022R0749
Language: ro
Date: 2022-02-08 00:00:00
Title: Regulamentul delegat (UE) 2022/749 al Comisiei din 8 februarie 2022 de modificare a standardelor tehnice de reglementare prevăzute în Regulamentul delegat (UE) 2017/2417 în ceea ce privește tranziția către noi indici de referință menționați în anumite contracte derivate extrabursiere (Text cu relevanță pentru SEE)

17.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 138/4
               
            
         REGULAMENTUL DELEGAT (UE) 2022/749 AL COMISIEI
         din 8 februarie 2022
         de modificare a standardelor tehnice de reglementare prevăzute în Regulamentul delegat (UE) 2017/2417 în ceea ce privește tranziția către noi indici de referință menționați în anumite contracte derivate extrabursiere
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (1), în special articolul 32 alineatul (1),
         întrucât:
         
                     (1)
                  
                  
                     Regulamentul delegat (UE) 2017/2417 al Comisiei (2) precizează, printre altele, clasele de instrumente financiare derivate extrabursiere (OTC) denominate în euro (EUR), liră sterlină (GBP) și dolar american (USD) care fac obiectul obligației de tranzacționare a instrumentelor financiare derivate, astfel cum este menționată la articolul 28 din Regulamentul (UE) nr. 600/2014. Clasele denominate în GBP și USD se referă la indicii de referință pentru rata dobânzii interbancare oferite pe piața londoneză (LIBOR).
                  
               
                     (2)
                  
                  
                     ICE Benchmark Administration (IBA), administratorul LIBOR, a anunțat că publicarea LIBOR GBP și JPY va înceta pentru toate maturitățile la sfârșitul anului 2021, în timp ce publicarea anumitor maturități ale LIBOR USD va înceta în iunie 2023. La 5 martie 2021, Autoritatea pentru Conduită Financiară din Regatul Unit (Financial Conduct Authority) a confirmat că toate maturitățile LIBOR fie vor înceta să fie furnizate de orice administrator, fie nu vor mai fi reprezentative. În plus, Comisia, Banca Centrală Europeană în capacitatea sa de supraveghere bancară (ECB Banking Supervision – Componenta de supraveghere bancară a BCE), Autoritatea Bancară Europeană (ABE) și Autoritatea Europeană pentru Valori Mobiliare și Piețe (ESMA) au emis o declarație comună pentru a încuraja cu fermitate contrapărțile să înceteze să utilizeze, cât mai curând posibil și, în orice caz, până la 31 decembrie 2021, orice rată LIBOR, inclusiv LIBOR USD, ca rată de referință în noile contracte.
                  
               
                     (3)
                  
                  
                     Așadar, după 31 decembrie 2021, contrapărțile nu vor mai putea încheia contracte derivate extrabursiere pe rata dobânzii care să se raporteze la LIBOR GBP, deoarece indicele de referință respectiv nu va mai fi publicat și se așteaptă de la contrapărți să nu mai încheie contracte derivate extrabursiere pe rata dobânzii care să se raporteze la LIBOR USD. Prin urmare, se preconizează că volumul rămas de tranzacții cu aceste instrumente financiare derivate va fi inexistent sau foarte scăzut, la fel ca și lichiditatea acestora. Același lucru este valabil și pentru volumul de tranzacții cu acele instrumente derivate care va fi compensat de contrapărți centrale (CPC) sau tranzacționat în locuri de tranzacționare și se preconizează o scădere a volumului sau a lichidității pentru instrumentele financiare derivate care se raportează la LIBOR USD. Aceste evenimente justifică o modificare a domeniului de aplicare al obligației de compensare și o modificare în consecință a Regulamentului delegat (UE) 2015/2205 al Comisiei (3), pentru a scoate din domeniul de aplicare al obligației de compensare instrumentele derivate care se raportează la LIBOR GBP și LIBOR USD. În consecință, clasele de instrumente financiare derivate care se raportează la LIBOR GBP sau la LIBOR USD și care în prezent fac obiectul obligației de tranzacționare a instrumentelor financiare derivate nu vor mai îndeplini, începând cu 3 ianuarie 2022, condiția pentru a fi supuse acestei obligații, prevăzută la articolul 32 alineatul (1) din Regulamentul (UE) nr. 600/2014. Prin urmare, aceste categorii de instrumente financiare derivate trebuie să fie eliminate din domeniul de aplicare al obligației de tranzacționare.
                  
               
                     (4)
                  
                  
                     Având în vedere că încetarea planificată a LIBOR GBP este programată pentru sfârșitul anului 2021 și că, potrivit așteptărilor în materie de reglementare ale Comisiei, Componentei de supraveghere bancară a BCE, ESMA și ABE, contrapărțile trebuie să înceteze, cât mai curând posibil și, în orice caz, până la 31 decembrie 2021, să utilizeze oricare dintre ratele LIBOR ca rată de referință în contractele noi, se așteaptă ca renunțarea la instrumentele financiare derivate pe rata dobânzii bazate pe LIBOR să aibă loc rapid. În schimb, după 31 decembrie 2021, contrapărțile ar trebui să tranzacționeze sau să compenseze alte instrumente financiare derivate extrabursiere pe rata dobânzii, în special instrumentele financiare derivate extrabursiere pe rata dobânzii care se raportează la ratele dobânzii fără risc pentru GBP sau USD. Așadar, prezentul regulament ar trebui să intre în vigoare fără întârziere după publicare.
                  
               
                     (5)
                  
                  
                     Prin urmare, Regulamentul delegat (UE) 2017/2417 ar trebui modificat în consecință.
                  
               
                     (6)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe (ESMA).
                  
               
                     (7)
                  
                  
                     ESMA a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în temeiul articolului 37 din Regulamentul (UE) nr. 1095/2010 al Parlamentului European și al Consiliului (4),
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului delegat (UE) 2017/2417
            În anexa la Regulamentul delegat (UE) 2017/2417, tabelele 2 și 3 se elimină.
         
         
            Articolul 2
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 februarie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 173, 12.6.2014, p. 84.
         
            (2)  Regulamentul delegat (UE) 2017/2417 al Comisiei din 17 noiembrie 2017 de completare a Regulamentului (UE) nr. 600/2014 al Parlamentului European și al Consiliului privind piețele instrumentelor financiare în ceea ce privește standardele tehnice de reglementare referitoare la obligația de tranzacționare pentru anumite instrumente financiare derivate (JO L 343, 22.12.2017, p. 48).
         
            (3)  Regulamentul delegat (UE) 2015/2205 al Comisiei din 6 august 2015 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare pentru obligația de compensare (JO L 314, 1.12.2015, p. 13).
         
            (4)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).